## Rješenje kojim se utvrđuje da je za društvo Industrogradnja nekretnine d.o.o., Zagreb, društvo Oportunitas ulaganje d.o.o., Zagreb, i društvo Planidal ulaganja d.o.o., Dugo Selo, Velika Ostrna, sklapanjem Sporazuma o zajedničkom djelovanju, 21. kolovoza 2008. godine, nastala obveza objavljivanja ponude za preuzimanje javnog dioničkog društva TOZ Penkala

### NN 141/2008 (5.12.2008.), Rješenje kojim se utvrđuje da je za društvo Industrogradnja nekretnine d.o.o., Zagreb, društvo Oportunitas ulaganje d.o.o., Zagreb, i društvo Planidal ulaganja d.o.o., Dugo Selo, Velika Ostrna, sklapanjem Sporazuma o zajedničkom djelovanju, 21. kolovoza 2008. godine, nastala obveza objavljivanja ponude za preuzimanje javnog dioničkog društva TOZ Penkala

HRVATSKA AGENCIJA ZA NADZOR FINANCIJSKIH USLUGA

3947

Sukladno odredbama članka 15. stavka 1. točka 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 47. stavak 1. i članka 48. stavak 1. i stavka 3. točka 1. Zakona o preuzimanju dioničkih društava (»Narodne novine« broj 109/07), Uprava Hrvatske agencije za nadzor financijskih usluga, u predmetu utvrđivanja obveze objavljivanja ponude za preuzimanje javnog dioničkog društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljačka 56, na sjednici održanoj 21. studenoga 2008. godine, donijela je

RJEŠENJE

I. Utvrđuje se da je za društvo Industrogradnja nekretnine d.o.o., Zagreb, Savska cesta 66, društvo Oportunitas ulaganje d.o.o., Zagreb, Augusta Šenoe 11 i društvo Planidal ulaganja d.o.o., Dugo Selo, Velika Ostrna, Čulinečka 44, sklapanjem Sporazuma o zajedničkom djelovanju, 21. kolovoza 2008. godine, nastala obveza objavljivanja ponude za preuzimanje javnog dioničkog društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljačka 56.

II. Nalaže se društvu Industrogradnja nekretnine d.o.o., Zagreb, Savska cesta 66, društvu Oportunitas ulaganje d.o.o., Zagreb, Augusta Šenoe 11 i društvu Planidal ulaganja d.o.o., Dugo Selo, Velika Ostrna, Čulinečka 44, da u roku od 30 dana od konačnosti ovog rješenja u skladu sa Zakonom o preuzimanju dioničkih društava podnesu Hrvatskoj agenciji za nadzor financijskih usluga zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavka 3. Zakona o preuzimanju dioničkih društava.

III. Društvo Industrogradnja nekretnine d.o.o., Zagreb, Savska cesta 66, društvo Oportunitas ulaganje d.o.o., Zagreb, Augusta Šenoe 11 i društvo Planidal ulaganja d.o.o., Dugo Selo, Velika Ostrna, Čulinečka 44, ne mogu ostvariti pravo glasa iz svih stečenih dionica javnog dioničkog društva Industrogradnja d.d. Zagreb, Savska cesta 66, od dana konačnosti zaključka Hrvatske agencije za nadzor financijskih usluga, klasa: UP/I-451-04/08-10/16, urbroj: 326-111/08-8 od 13. studenog 2008. godine, kojim je odbačen zahtjev društva Industrogradnja nekretnine d.o.o., Zagreb, Savska cesta 66, za odobrenje objavljivanja ponude za preuzimanje društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljačka 56, do dana konačnosti rješenja kojim Agencija odobrava objavljivanje ponude za preuzimanje.

IV. Nalaže se društvu Industrogradnja nekretnine d.o.o., Zagreb, Savska cesta 66, društvu Oportunitas ulaganje d.o.o., Zagreb, Augusta Šenoe 11 i društvu Planidal ulaganja d.o.o., Dugo Selo, Velika Ostrna, Čulinečka 44, da ovo rješenje dostave dioničarima društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljačka 56 ili omoguće dostavu rješenja putem Središnje depozitarne agencije d.d., Zagreb, Heinzlova 62/a, u roku od 15 dana od zaprimanja rješenja.

V. Nalaže se društvu Industrogradnja nekretnine d.o.o., Zagreb, Savska cesta 66, društvu Oportunitas ulaganje d.o.o., Zagreb, Augusta Šenoe 11 i društvu Planidal ulaganja d.o.o., Dugo Selo, Velika Ostrna, Čulinečka 44, da u roku od 5 dana od zaprimanja rješenja plate administrativnu pristojbu u iznosu od 2.000,00 kuna u korist državnog proračuna i naknadu u iznosu od 20.000,00 kuna u korist žiroračuna Hrvatske agencije za nadzor financijskih usluga broj 2390001-1100329373, jer će u protivnom navedeni iznosi biti naplaćeni prisilnim putem.

VI. Ovo rješenje objavit će se u »Narodnim novinama«.

Obrazloženje

I. Hrvatska agencija za nadzor financijskih usluga (dalje u tekstu: Agencija), provela je sukladno odredbama članka 47. Zakona o preuzimanju dioničkih društava (»Narodne novine« broj, 109/07, dalje u tekstu: Zakon), postupak nadzora nastanka obveze objavljivanja ponude za preuzimanje društva TOZ Penkala, Tvornica olovaka, školskog i uredskog pribora Zagreb d.d., Zagreb, Poljačka 56 (dalje u tekstu: Ciljno društvo).

II. U provedenom postupku Agencija je izvršila uvid u podatke sudskog registra na Internetu te utvrdila da temeljni kapital Ciljnog društva iznosi 60.000.000,00 kuna.

Uvidom u podatke Središnje depozitarne agencije d.d., Zagreb, Heinzlova 62/a, utvrđeno je da je Ciljno društvo na zadnji dan svakog mjeseca II. kvartala 2008. godine, koji je prethodio nastanku obveze, imalo više od 100 dioničara.

Temeljem navedenih podataka utvrđeno je da je Ciljno društvo javno dioničko društvo, sukladno odredbi članka 114. stavak 1. točka 2. Zakona o tržištu vrijednosnih papira (»Narodne novine« broj 84/02 i 138/06), u svezi s odredbom članka 14. Pravilnika o sadržaju i obliku financijskih i poslovnih izvješća javnih dioničkih društava (»Narodne novine« broj 118/03).

III. Nadalje, u postupku koji je prethodio donošenju ovog rješenja, izvršen je uvid u predmet Agencije klasa: UP/I-451-04/08-10/16, te je utvrđeno kako slijedi:

Društvo Industrogradnja nekretnine d.o.o., Zagreb, Savska cesta 66 (dalje u tekstu: Ponuditelj) je 1. listopada 2008. godine, u postupku odobrenja objavljivanja ponude za preuzimanje Ciljnog društva dostavilo Agenciji isprave iz članka 22. stavak 3. Zakona, a zahtjev za odobrenje objavljivanja ponude za preuzimanje Ciljnog društva, dopunu navedenih isprava iz članka 22. stavak 3. Zakona i tekst ponude za preuzimanje, 9. listopada, 16. listopada i 7. studenoga 2008 godine.

U provedenom postupku utvrđeno je da je podnesak Ponuditelja, od 1. listopada 2008. godine neuredan, s obzirom da Agenciji nije dostavljen zahtjev za odobrenje objavljivanja ponude za preuzimanje Ciljnog društva, tekst ponude za preuzimanje, sastavljen sukladno članku 22. stavak 1. Zakona, te sve isprave iz članka 22. stavak 3. Zakona.

Slijedom izloženog, a sukladno članku 25. stavak 1. Zakona, Agencija je pismenom od 6. listopada 2008. godine pozvala Ponuditelja, da u roku od 14 dana od primitka pismena, Agenciji dostavi zahtjev za odobrenje objavljivanja ponude za preuzimanje, tekst ponude za preuzimanje Ciljnog društva sukladno članku 22. stavak 1. Zakona, te slijedeće isprave sukladno članku 22. stavak 3. Zakona:

– Original punomoći za zastupanje u predmetu ponude za preuzimanje Ciljnog društva društava Industrogradnja nekretnine d.o.o., Planidal ulaganja d.o.o. i Opurtunitas ulaganje d.o.o.;

društvu TO ONE d.o.o., Zagreb, Zelinska 3;

– Sporazum o zajedničkom djelovanju društava Industrogradnja nekretnine d.o.o., Planidal ulaganja d.o.o. i Opurtunitas ulaganje d.o.o., u originalu ili ovjerenoj preslici;

– Potvrdu depozitara o osiguranju naknade za preuzimanje svih dionica koje su predmet ponude za preuzimanje;

– Ugovor s depozitarom o obavljanju poslova pohrane;

– Dokaz o uplati administrativne naknade i pristojbe;

– Isprave o pravnim poslovima kojim su ponuditelj i osobe koje s njim djeluju zajednički stekli dionice ciljnog društva u razdoblju od 1 godine prije nastanka obveze za preuzimanje, a u slučaju stjecanja i otpuštanja dionica protivno odredbi članka 40. Zakona i isprave o tim pravnim poslovima.

Ponuditelj je 9. listopada, 16. listopada i 7. studenoga 2008. godine, Agenciji dostavio dio traženih isprava iz članka 22. stavak 3. Zakona, zahtjev za objavljivanje ponude za preuzimanje Ciljnog društva i nakon isteka ostavljenog roka tekst ponude za preuzimanje.

Sukladno odredbama članka 25. Zakona, kada je zahtjev ponuditelja nepotpun ili nerazumljiv ili uz zahtjev nije dostavljena ponuda za preuzimanje i sve isprave iz članka 22. stavak 3. Zakona, Agencija će od ponuditelja zatražiti da uredi zahtjev i dostavi nedostajuću dokumentaciju, te odrediti rok u kojem je to dužan učiniti. Ako ponuditelj, u ostavljenom roku, ne postupi po traženju Agencije, smatrat će se da zahtjev nije niti podnesen, te će Agencija donijeti zaključak kojim se zahtjev ponuditelja odbacuje.

Kako Ponuditelj u ostavljenom roku nije postupio po traženju Agencije i dostavio traženu dokumentaciju, slijedom čega je utvrđeno da zahtjevu nisu priložene sve isprave iz članka 22. stavak 3. Zakona, neophodne za postupanje po predmetnom zahtjevu, to je temeljem odredbe članka 25. stavak 2. Zakona, zaključkom Agencije klasa: UP/I-451-04/08-10/16, urbroj: 326-111/08-7 od 13. studenoga 2008. godine, odbačen zahtjev Ponuditelja za odobrenje objavljivanja ponude za preuzimanje Ciljnog društva.

IV. Nadalje, uvidom u Sporazum o zajedničkom djelovanju od dana 21. kolovoza 2008. godine utvrđeno je da Ponuditelj i društva Oportunitas ulaganje d.o.o., Zagreb, Augusta Šenoe 11, i Planidal ulaganja d.o.o., Dugo Selo, Velika Ostrna, Čulinečka 44 (dalje u tekstu: osobe s kojima Ponuditelj djeluje zajednički), sukladno odredbi članka 5. stavak 1. Zakona, djeluju zajednički u odnosu na Ciljno društvo.

Sukladno odredbi članka 6. stavak 1. Zakona, uspostavljanje odnosa zajedničkog djelovanja na temelju sporazuma o zajedničkom djelovanju, izjednačeno je sa stjecanjem dionica s pravom glasa. Pritom dionicama s pravom glasa stjecatelja, u smislu odredbe stavka 2. navedenog članka, pribrajaju se dionice s pravom glasa osoba koje s njim djeluju zajednički.

Uvidom u isprave o pravnim poslovima temeljem kojih su stjecane dionice Ciljnog društva, utvrđeno je da Ponuditelj i osobe s kojima Ponuditelj djeluje zajednički, drže ukupno 86.865 redovnih dionica Ciljnog društva, što predstavlja 43,43% udjela u temeljnom kapitalu Ciljnog društva, i daje 86.865 glasova odnosno 45,47% glasova od ukupnog broja glasova koje daju dionice Ciljnog društva s pravom glasa.

Prema podacima kojima Agencija raspolaže, sklapanjem Sporazuma o zajedničkom djelovanju, 21. kolovoza 2008. godine, Ponuditelj i osobe s kojima Ponuditelj djeluje zajednički, stekli su dionice Ciljnog društva s pravom glasa, kojima je prijeđen prag od 25% dionica s pravom glasa Ciljnog društva.

Stoga je za Ponuditelja i osobe s kojima Ponuditelj djeluje zajednički, 21. kolovoza 2008. godine, nastala obveza na objavljivanje ponude za preuzimanje, sukladno članku 9. stavak 1. Zakona, a nastalu obvezu Ponuditelj i osobe s kojima Ponuditelj djeluje zajednički, nisu izvršili u roku i na način propisan odredbama Zakona.

Odredbom članka 48. stavak 1. Zakona, propisano je da će Agencija kada utvrdi nepravilnosti i/ili nezakonitosti, rješenjem naložiti poduzimanje radnji koje pridonose uspostavljanju zakonitosti. U stavku 2. istog članka propisano je da će Agencija rješenjem odrediti rok za izvršenje i dostavljanje dokaza o učinjenom, dok je u stavku 3. točki 1. istog članka propisano da kada utvrdi postojanje nepravilnosti i/ili nezakonitosti, Agencija će utvrditi postojanje obveze objavljivanja ponude za preuzimanje te naložiti poduzimanje radnji radi objavljivanja ponude za preuzimanje. Slijedom navedenog, valjalo je riješiti kao u točki I. i II. izrijeke rješenja.

V. Sukladno odredbi članka 13. stavak 3. točka 2. Zakona, ponuditelj i osobe koje s ponuditeljem djeluju zajednički ne mogu ostvarivati pravo glasa iz svih stečenih dionica ciljnog društva kada Agencija odbije ili odbaci zahtjev za odobrenje objavljivanja ponude za preuzimanje, od dana konačnosti rješenja kojim se odbija ili odbacuje isti zahtjev do dana konačnosti rješenja kojim Agencija odobrava objavljivanje ponude za preuzimanje, pa je riješeno kao u točki III. izrjeke rješenja.

VI. Odredbom članka 49. Zakona, propisano je da ako ponuditelj ne objavi ponudu za preuzimanje, pod uvjetima i na način iz Zakona, svaki dioničar ciljnog društva može putem mjesno nadležnog trgovačkog suda zahtijevati obvezno sklapanje ugovora o prodaji dionica, pod uvjetima pod kojima je morala biti objavljena ponuda za preuzimanje.

Slijedom navedenog, valjalo je riješiti kao u točki IV. izrjeke rješenja.

VII. Sukladno odredbi članka 4. stavka 1. točke 4. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 45/06, 11/07, 47/08), Ponuditelj i osoba koja s Ponuditeljem djeluje zajednički obvezni su platiti administrativnu pristojbu i naknadu, pa je riješeno kao u točki V. izrjeke rješenja.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/08-10/22

Urbroj: 326-111/08-4

Zagreb, 21. studenoga 2008.

Zamjenik predsjednika Uprave
Ivan Vrljić, v. r.

Rješenje, NN 141/2008-3947